**Медаль в моём доме**

“25.02.1966. Ужо прайшло шмат гадоў,але я да гэтага часу не магу гаварыць пра тыя часы.Раны ўсё не гояцца.Яны яшчэ “сыходзяць крывёй”, не даючы спаць па начах.Учора па тэлебачанні паказвалі фільм пра вайну, а я выйшаў. Не змог…Усё раптам усплыло ў памяці.Але як бы я ні стараўся , успаміны апанавалі мой розум.Мабыць, у мільённы раз я ў думках вяртаюся на поле бою , бачу смерць сваіх сяброў, адчуваю пах свежай крыві”.

Год таму ў скрынцы на гарышчы я знайшла старую,пацёртую кніжку, якая з-за сваёй падранай і выцвілай вокладкі падалася мне той, якая пабачыла многае.Да майго вялікага здзіўлення гэтая патрапаная кніжачка аказалася асабістым дзённікам майго прадзеда Коўгана Васіля. Гэты дзённік адлюстраваў шмат падзей і адкрыў шмат таямніц, перажытых маім прадзедам. Я змагла па-сапраўднаму даведацца аб яго жыцці , прачуць яго пакуты і радасці, перажыць самыя патаемныя падзеі ў яго жыцці.

Дзённік ён пачаў весці ўжо ў сталым ўзросце , і асноўнай яго тэмай была Вялікая Айчынная вайна. Вайна заўсёды займала вялікую частку яго думак і перажыванняў. Ён так і не змог пазбавіцца ад успамінаў, якія прычынялі яму толькі душэйныя пакуты. Усе гэтыя балючыя ўспаміны ен спрабаваў “выліць” на паперы. Гэта было яго асабістым лячэннем душэўных ран.

Вялікая Айчынная вайна з’яўляецца ўвасабленнем болю і пакут мільенаў людзей. Голад,холад,штодзённыя бамбёжкі,адсутнасць цяпла і электрычнасці, усеагульная дыстрафія-вось тыя выпрабаванні, якія выпалі на долю савецкага народа. Гэтая кровапралітная вайна забрала жыцці дваццаці сямі мільёнаў савецкіх грамадзян. Страшна нават уявіць такую колькасць загінуўшых. Але, на шчасце, мой прадзед не быў адным з іх. Гэтая бязлітасная машына смерці не забрала яго жыццё, але падштурхнула яго да многіх выпрабаванняў.

Ен прайшоў праз усю вайну і прыняў удзел у многіх бітвах, але асаблівае месца ў яго жыцці займала бітва пад Сталінградам. Менавіта гэтая падзея кардынальна змяніла яго. Сталінградская бітва пачалася

17 чэрвеня 1942 года, а скончылася толькі 2 лютага 1943 года. Усе гэтыя паўгода мой прадзед мужна змагаўся за вызваленне гэтага цудоўнага горада на беразе Волгі.

“17.06.1969. Ніколі не забуду Сталінград. Ніколі не выйдуць з маёй галавы вобразы ўсіх гэтых забітых хлоцаў. Да гэтага часу я сумняваюся ў прынятых мною рашэннях. Мабыць, я зрабіў нешта не так ці мог зрабіць значна больш, каб выратаваць іх. Памятаю, як Алёшка Харытонаў паміраў у мяне на руках,а ў галаве круцілася толькі тое, што яму толькі васямнаццаць і ён нават з дзяўчынай не цалаваўся ,не паспеў… Гэта была бяспрыкладная па мужнасці і напружанасці бітва за горад, за кожны будынак, за кожную пядзю зямлі. Мы стаялі насмерць, паліваючы гэту зямлю крывею. Горад пастаянна, і днем, і ноччу, падвяргаўся абстрэлам і бамбежкам-гарэла зямля, гарэла Волга”.

Гэта быў чалавек вялікай мужнасці і гонару. Малады настаўнік, які толькі “ўчора” скончыў Мінскі педагагічны тэхнікум, у дваццаць гадоў апынуўся на фронце. Ён быў з “інкубатарскіх “ -трохмесячныя курсы-

і лейтэнанцкія. Нягледзячы на сваю маладосць, ён заўседы адчуваў адказнасць за іншых, ніколі не хаваўся за спіны байцоў.

Страшэнным выпрабаваннем сталі для майго прадзеда месяцы, праведзеныя ў нямецкім палоне, у канцэнтрацыйным лагеры, куды ён трапіў паранены, ледзь жывы. Ён цудам застаўся жывым,хоць афіцэраў звычайна адразу расстрэльвалі. Яго мучылі і катавалі, ён ледзь не памёр ад голаду, але не здаўся духам.Ен быў адным з нямногіх шчасліўчыкаў, каму ўдалося збегчы з гэтага пекла. Яму пашанцавала толькі з другога разу. Гэта выратаванне пакінула моцны адбітак у яго душы і на яго целе. Нямецкія аўчаркі даганялі яго і рвалі яго цела на часткі,калі ён, знямоглы, бег босымі нагамі па “халоднай і гразкай зямлі”.

“03.04.1968. Як толькі чую сабачы брэх, адразу ўспамінаю тых аўчарак:

іх велізарныя пашчы і вострыя зубы ўпіваюцца ў мае цела. Мне ніколі не было так страшна, як тады, страшна, што зноў зловяць; гэты страх прыспешваў, прымушаў бегчы, не азірацца. Я бег, пада, уставаў і зноў бег, бег… Кроў лілася адусюль, цела балела невыносна: было разарвана,

скатавана. Цяпер гэтыя шрамы з’яўляюцца нямымі сведкамі маіх выпрабаванняў, яны ўсё памятаюць. Жонка бачыць іх і плача. Мне пакутна, я не хачу, каб яна плакала, баюся сам не стрымацца. Колькі было болю,колькі…”

Тысяча чатырыста васямнаццаць дзён і начэй працягвалася Вялікая Айчынная вайна, тысяча чатырыста васямнаццаць дзён і начэй, поўных страху, голаду, болю, смерці.Тысяча чатырыста васямнаццаць дзён і начэй беспрэцэндэнтнага подзвігу савецкага салдата. Подзвігам быў кожны дзень, пражыты ўчорашнім хлапчуком, што выстаяў у гэтым пекле. Вайна дала магчымасць майму прадзеду ўбачыць жыццё іншымі вачыма, шанаваць кожны дзень, кожнае імгненне.

Васіль Рыгоравіч у пасляваенны час усё жыццё працаваў у мясцовай школе настаўнікам, потым дырэктарам. Ён даў пуцёўку ў жыццё некалькім пакаленням дзяўчат і хлапчукоў. Пра яго з цеплынёй і пяшчотай ўспамінаюць вучні, людзі, якія яго ведалі, каму ён неаднаразова бескарысна дапамагаў. Я ніколі не бачыла свайго прадзеда, але яго вобраз, прыгожага, чэснага, адважнага, бескарыснага і сціплага чалавека, быў сфармаваны, дзякуючы расказам маёй мамы і бабулі. Памяць аб гэтым гераічным і сціплым чалавеку будзе заўсёды ў маім сэрцы.

“24.04.1977. Сёння ў мяне нарадзілася ўнучка. Колькі шчасця. Як ляціць час, здаецца, толькі ўчора з’явіліся на свет нашы дзеці, а ўжо і ўнукі. Яна такая маленечкая, што проста страшна дакрануцца. Я ўжо бачу яе першыя крокі, чую яе першыя словы, ведаю першую кніжку, якую я ей прачытаю. Яе жыццё павінна быць поўнае шчасця. Што я магу пакінуць ёй ў спадчыну? Напэўна, галоўнае багацце, якое мы здабылі страшнай цаной,-гэта мірнае неба, спакой нашых дзяцей…”

За сваё пакутнае і гераічнае мінулае мой прадзед Коўган Васіль Рыгоравіч узнагароджаны медалём "За адвагу", медалём “За абарону Сталінграда”, медалём “За перамогу над Германіяй у Вялікай Айчыннай Вайне”, медалём “За баявыя заслугі” , ордэнам ”Вялікай Айчыннай вайны” і многімі іншымі, якія не захаваліся да сённяшніх дзён.

Я ганаруся сваім прадзедам, ганаруся тым, што і па маіх жылках цякуць кропелькі крыві гэтага бясстрашнага чалавека, сапраўднага грамадзяніна нашай вялікай, прыгожай , нязломнай дзяржавы.

Наш прамы абавязак – памятаць пра тое вялікае шчасце, якое пакінулі нам нашы гераічныя дзяды. Зараз гісторыю “спрабуюць перапісаць”, калі яшчэ ёсць сведкі тых дзён. Страшна падумаць, што будзе праз дваццаць, пяцьдзясят гадоў, калі не застанецца ўжо ў жывых удзельнікаў тых падзей. Мы павінны шанаваць памяць мільёнаў герояў, якія не вярнуліся з поля бою.Вайна не скончана, пакуль не пахаваны апошні салдат! Чалавек жыве, пакуль яго помняць…

Сігаева Арына, 16 гадоў

СШ №138